Skýrsla aðildarfélags / stuðningshóps Krabbameinsfélags Íslands

fyrir aðalfund 6.júní 2020

Vinsamlegast fyllið út eftirfarandi:

Nafn aðildarfélags / stuðningshóps: Kraftur, stuðningsfélag

Stofnað: 1.október 1999

Fjöldi félagsmanna: 880

Stjórn:

Formaður: Elín Sandra Skúladóttir

Ritari: Ragnheiður Guðmundsdóttir

Gjaldkeri: Arnar Sveinn Geirsson

Meðstjórnendur: Stefán Þór Helgason, Sigríður Þorsteinsdóttir; varastjórn: Gísli Álfgeirsson, Halla Dagný Úlfsdóttir og Linda Sæberg

Starfsemi:

**Stjórn Krafts**

Stjórn Krafts, starfsárið 2019-2020, skipa: Elín Sandra Skúladóttir formaður, Birkir Már Birgisson varaformaður, Ragnheiður Guðmundsdóttir ritari, Arnar Sveinn Geirsson, gjaldkeri, Sigríður Þorsteinsdóttir, meðstjórnandi, Sóley Kristjánsdóttir varamaður, Daði Granz varamaður og Anna Maria Miloz varamaður. Á síðasta aðalfundi var samþykkt að fá inn þriðja varamann inn í stjórn félagsins þar sem einn stjórnarmeðlimur var búsettur á Akureyri. Því skipaði stjórnin 8 manns þetta árið en ekki 7 eins og venjan er. Þá sagði Birkir Már sagði sig úr stjórn félagsins á kjörtímabilinu og kom sér þá vel að vera með þriðja varamanninn.  Haldnir voru 14 stjórnarfundir á árinu. Á starfsárinu var skerpt vel á formsatriðum og setti stjórnin sér  starfsreglur ásamt því setja félaginu siðareglur.

**Starfsmenn Krafts**

Núverandi starfsmenn Krafts eru þau Hulda Hjálmarsdóttir, framkvæmdastjóri, sem er í 100% starfi, Hrefna Björk Sigvaldadóttir, viðburða- og fjáröflunarfulltrúi í 100% starfi og Þorri Snæbjörnsson, sálfræðingur og umsjónarmaður Stuðningsnets Krafts, sem er í 30% starfi. Þorri sálfræðingur er sameiginlegur starfskraftur Krafts og Ráðgjafarþjónustu Krabbameinsfélagsins og starfar hjá KÍ í 70% starfi. Ragnheiður Davíðsdóttir, verkefnastjóri, vann hjá félaginu í 50% starfi fram í mars á þessu ári þegar samið var við hana um starfslok en hún er sá starfsmaður sem hefur starfað hjá Krafti hvað lengst frá árinu 2013 - 2020. Þá tók Laila Sæunn Pétursdóttir að sér að verkefnastýra afmælisárinu sem verktaki hjá félaginu. Á árinu var einnig ráðist í það verkefni að ráða inn starfsmann fyrir norðan á Akureyri í 30% starf til að stýra starfi NorðanKrafts. Sara Ómarsdóttir tók við sem starfsmaður NorðanKrafts 1. september á síðasta ári. Hún lét af störfum nú í mars og eru það næstu verkefni að finna frambærilegan einstakling til að taka við starfinu fyrir norðan.

Auk þessara starfsmanna starfa verktakar í sértækum verkefnum.  Atli Már Sveinsson, þjálfari og umsjónarmaður FítonsKrafts, Elín Kristín Klar sem stýrir StelpuKrafti, Ragnheiður Guðmundsdóttir sem stýrir gönguhópnum *Að klífa brattann*, Kristín Þórsdóttir markþjálfi og Pála Margrét Gunnarsdóttir, jógakennari. Þess skal getið að sumir þessara aðila starfa sem sjálfboðaliðar hjá félaginu.

**Stuðningsnetið, vinna sálfræðings og viðtalstímar á LSP**

Þorri Snæbjörnsson, sálfræðingur félagsins, heldur utan um Stuðningsnet Krafts ásamt því að veita félagsmönnum okkar sálfræðiþjónustu. Á starfsárinu hefur sálfræðingur Krafts veitt 264 viðtöl sem 95 einstaklingar þáðu en til samanburðar veitti hann á fyrra starfsári 167 viðtöl sem 67 einstaklingar þáðu. Engin viðtöl voru á tímabilinu 12. mars til 6. maí vegna Covid-19. Alls voru 111 viðtöl á tímabilinu sem féllu niður vegna þessa og annarra ástæðna. Þá hefur sálfræðingur fengið 63 stuðningsbeiðnir um jafningjastuðning, samanborið við 24 í fyrra og haldið eitt stuðningsfulltrúanámskeið.

Ráðist var í vitundarvakningu á Stuðningsnetinu á mikilvægi jafningjastuðnings í febrúar  í samstarfi við Krabbameinsfélagið undir slagorðunum „Ég skil þig“. Var markmið herferðarinnar að vekja athygli á þeirri breidd af ólíku fólki sem eru stuðningsfulltrúar í Stuðningsnetinu og mikilvægi jafningjastuðnings. Einnig var verið að kynna að Stuðningsnetið væri fyrir alla óháð aldri. En fyrir tveimur árum kom Ráðgjafarþjónusta Krabbameinsfélagsins inn í Stuðningsnetið. Stuðningsnetið er því nú samstarfsverkefni Krafts og Krabbameinsfélagsins og allur aldur getur sótt sér stuðning.

Kraftur er enn með vikulega viðtalstíma á Landspítalanum. Jafnframt lét Kraftur útbúa sérmerkta gjafapoka með kynningarefni frá félaginu og öðru fyrir nýgreinda félagsmenn sem starfsfólk deildanna afhendir fólki á Kraftsaldrinum.

**Vefverslun, heimasíða og samfélagsmiðlar**Vöru í vefverslun Krafts heldur áfram að fjölga og bættust við þrjár nýjar styrktarvörur merktar *Lífið er nún,*  EcoVessel,  tækifæriskort og servíettur. Ein helsta söluvara Krafts heldur áfram að vera *Lífið er núna* armböndin og í lok árs 2019 gáfum við út fjórðu litarsamsetninguna, í sannkölluðum norðurljósalitum. Vefverslunin heldur áfram að vera góð tekjulind fyrir félagið og eru nú sjö söluvörur talsins ásamt fjórum litum af perluarmböndum. Einnig eru þrjár bækur í vefversluninni, tvær til sölu en Lífskraftur fæst endurgjaldslaust. Minningarkort og styrktarkort fóru í sölu á árinu í samstarfi við Reykjavík Letterpress þar sem fólki getur styrkt félagið í nafni einhvers og fengið kort til gjafar í staðinn.

Á síðasta ári voru 3139 vörur verið keyptar af rúmlega 1500 einstaklingum í vefverslun okkar fyrir tæplega 7 m. kr. sem er mikil lækkun frá 2018. Má útskýra þann mun að árið 2018 var farið í tvö stór fjáröflunarverkefni er varðar perluarmböndin sem heppnaðist vonum framar. Árið 2019 var ekki eins stórt varðandi perlun armbanda þar sem lögð var áherslu á afmælisárið og auka þjónustu við félagsmenn.

Kraftur er með 11 virka Facebook-hópa sem notaðir eru sem upplýsingaveita til félagsmanna og sem umræðuvettvangur.

Kraftur hefur haldið áfram með Kraftsmann og Kraftskonu mánaðarins. Í tilefni 20 ára afmælis félagsins var ákveðið að vera með Instagram take-over reglulega þar sem einstaklingar koma fram og deila sinni reynslu. Þetta hefur reynst afar vel og eru tæplega 3700 fylgjendur sem fylgjast með krafti á Instagram sem er aukning um tæplega 1000 síðastliðið ár. Kraftur er einnig með Facebook síðu, Snapchat aðgang og Twitter. Flesta fylgjendur hefur félagið á Facebook eða um 13.000 sem er aukning um 1000 milli ára.

**Útgáfustarfsemi**

Krafts-blaðið kemur út einu sinni ári og hafa öll blöðin, frá upphafi, verið gerð aðgengileg í rafrænu formi á heimasíðu Krafts. Blaðið er jafnan sent til allra félagsmanna, á allar heilsugæslustöðvar og helstu læknastofur því er einnig dreift á allar deildir Landspítalans og til sjúkrahúsa á landsbyggðinni. Ákveðið var að fresta útgáfu blaðsins til 1. október á 20 ára afmæli félagsins. Meira var lagt í blaðið þar sem um afmælisrit var að ræða og það haft lengra og í veglegri pappír. Greinar voru skrifaðar af bæði félagsmönnum og starfsmönnum Krafts og var blaðið prentað í 3000 eintökum. Eins og undanfarin ár var styrktarlínum safnað í blaðið.

Í nóvember var sem fyrr gefið út jólakort með fræðslu- og upplýsingaívafi sem sent var á alla félagsmenn og mánaðarlega styrktaraðila sem og þá sem höfðu styrkt okkur á afmælisárinu.

Bókin LífsKraftur kom út þann 4. febrúar á síðasta starfsári síðustu stjórnar og hefur henni verið dreift víða.

**Helstu viðburðir á starfsárinu**

***Reykjavíkurmaraþonið***Árið 2019 hlupu 355 manns fyrir Kraft í Reykjavíkurmaraþoninu. Alls söfnuðust tæpar 6 milljónir sem er mun hærri upphæð en árið áður þegar tæplega 4,6 milljónir söfnuðust. Eins og undanfarin ár var Kraftur með kynningarbás í Laugardalshöllinni þar sem hlauparar Krafts gátu fengið afhentan hlaupabol ásamt glaðningi og kynningarefni frá félaginu. Safnað var styrktarlínum til fjáröflunar, alls söfnuðust tæpar 3,2 milljónir í því verkefni og var því heildarfjáröflun vegna Reykjavíkurmaraþonsins 2019 ásamt sölu í Laugardalshöllinni rúmlega 7,9 milljónir sem er stærsta upphæð sem safnast hefur fyrir Kraft í Reykjavíkurmaraþoninu.

***Nordic Youth Cancer***

Árlega koma systurfélög Krafts á Norðurlöndunum saman og bera saman bækur sínar. Allt eru þetta félög sem styðja við ungt fólk sem greinst hefur með krabbamein og aðstandendur. Á síðasta starfsári fóru Elín Sandra Skúladóttir formaður og Hulda Hjálmarsdóttir framkvæmdastjóri til Oslóar og tóku þátt í þriggja daga ráðstefnu. Næsta ráðstefna verður haldin í Danmörku í október.

***Vísindaferð***

Kraftur bauð læknanemum í vísindaferð í nóvember en veitingar voru frá  Puredeli og Rolf Johansen  styrkti Kraft í formi fljótandi veiga.

***Perlað með Krafti***

Perluviðburðir eru ennþá eftirsóttir hjá félaginu og hefur Hrefna haldið utan um og sinnt verkefnum þeim tengdum. Stjórnarmeðlimir, fjölskyldur þeirra og ótal sjálfboðaliðar, hafa

hjálpað til við perlun armbanda, pökkun og afgreiðslu þeirra, ásamt að aðstoða á viðburðum.

Alls hafa verið haldnir 23 perluviðburðir af öllum stærðum og gerðum á síðasta starfsári og hafa verið perluð rúmlega 10 þúsund armbönd. Á starfsárinu voru flestir perluviðburðirnir á stór Reykjavíkursvæðinu og margir skólar óskuðu eftir perlun á þemadögum eða öðrum viðburðum innan skólanna. Fyrirtæki halda áfram að vera dugleg að hafa samband og eru mörg þeirra farin að hafa perluviðburði sem árlega skemmtun fyrir starfsmenn sína.

Við hjá Krafti erum sjálfboðaliðum og samfélaginu óendanlega þakklát fyrir að taka þátt í þessu með okkur. Því má með sanni segja að þetta perluverkefni hafi verið algjör himnasending fyrir félagið og vonumst við til að ná að halda lífi í þessu frábæra verkefni. Reynt verður að koma með nýtt armband á hverju ári, en það væri góð leið til að viðhalda áhuga samfélagsins á þessu.

***Lykkja fyrir lykkju***

Í miðju samkomubanni fór félagið af stað með skemmtilegt sjálfboðaliðaverkefni „Lykkja fyrir lykkju“ í samstarfi við Krabbameinsfélag Borgarfjarðar þar sem óskað var eftir sjálfboðaliðum til að prjóna ullarsokka fyrir unga krabbameinsgreinda. Var ætlunin að setja sokkana í gjafapoka til nýgreindra á spítalanum. Farið var af stað með það markmið að prjóna 70 pör af sokkum fyrir þá 70 ungu einstaklinga sem greinast á ári hverju. Fór verkefnið framar okkar björtustu vonum þar sem yfir 350 prjónarar buðu fram krafta sína og munum því eiga lager af sokkum næstu 4 árin. Ístex styrkti verkefnið með garni í fyrstu 70 pörin en seldi okkur síðan garnið á kostnaðarverði.

**Þjónusta og viðburðir fyrir félagsmenn**

Með auknu fjármagni og stuðningi frá almenningi getur Kraftur þjónað félagsmönnum enn betur.

***Minningarsjóður***

Minniningarsjóður Krafts var stofnaður 9.júlí 2019 í minningu góðs félaga, Bjarka Más Sigvaldasonar sem lést í júní á síðasta ári eftir 7 ára baráttu við krabbamein. Sjóðurinn var stofnaður til að heiðra minningu hans og þeirra góðu gilda sem hann stóð fyrir þ.e. að láta veikindin ekki stjórna lífi sínu heldur lifa fyrir daginn í dag. Tilgangur sjóðsins er að styrkja aðstandendur til að standa straum af útfararkostnaði þegar félagsmaður fellur frá vegna krabbameins eða afleiðingum þess. Allur ágóði af sölu minningarkorta félagsins rennur óskiptur í þennan sjóð. Á þessu starfsári hafa 9 manns hlotið styrk úr sjóðnum að upphæð 1.800.000 kr. Hver styrkur er að upphæð 200.000 kr. og er framlagið endurskoðað af stjórn ár hvert eftir að ársreikningur félagsins liggur fyrir.

***Aðventukvöld Krafts***Aðventukvöld Krafts var haldið 5. desember þar sem 150 félagsmenn og fjölskyldur þeirra komu saman. Þröngt máttu sáttir sitja þar sem troðið var út úr dyrum þótt ákveðið var að færa viðburðinn á 4. hæð í Skógarhlíðinni fyrir meira pláss. Sigríður Thorlacius og Sigurður Guðmundsson fluttu jólalög, Andri Snær las upp úr bók sinni, *Tíminn og Vatnið* og happdrættisvinningar voru með myndarlegasta móti og fóru flestir með pakka út í lok kvölds.

***Neyðarsjóður Krafts***

Neyðarsjóður Krafts úthlutaði tvisvar á síðasta starfsári. Sex manns sóttu um í vorúthlutun 2019 og fjórir í haustúthlutun. Úthlutun á árinu nam samtals 3.391.189 kr. Enn á eftir að úthluta styrkjum í vorúthlutun 2020 en tafðist úthlutun vegna aðstæðna í samfélaginu vegna Covid-19.

***Styrkur til lyfjakaupa***

Það hefur sýnt sig og sannað að samningurinn milli Krafts og Apótekarans er mikil búbót fyrir þá félagsmenn sem geta nýtt sér styrkinn og sótt lyf sér að endurgjaldslausu. Því var það ánægjulegt að samningurinn var endurnýjaður á haustdögum og mun gilda út árið 2020. Gerð var breyting á úthlutun lyfjastyrkja til að auðvelda félagsmönnum að nýta sér styrkinn. Nú hafa verið tekin í gagnið lyfjakort sem gildir í tvo mánuði í senn og þurfa félagsmenn ekki að sækja um í hvert skipti sem þau leysa út lyf. Árið 2019 bárust um 144 lyfjabeiðnir, sem eru rúmlega 40 fleiri en á árinu á undan. 32 félagsmenn nýttu sér lyfjastyrkinn á árinu.

***FítonsKraftur***

FítonsKraftur, endurhæfing í formi hreyfingar og útivistar fyrir ungt fólk sem greinst hefur með krabbamein, starfaði áfram af krafti undir handleiðslu Atla Más Sveinssonar, íþróttafræðings, sem hefur sérhæft sig í endurhæfingu krabbameinsgreindra. Æfingar fara fram tvisvar í viku í Heilsuborg ásamt mánaðarlegum viðburðum sem innihalda annars konar útivist eða skemmtilega hreyfingu. Nú eru um 8 virkir þátttakendur að meðaltali  í FítonsKrafti sem mæta á æfingar að staðaldri og 6 manns nýta sér fjarþjálfun FítonsKrafts. Fjarþjálfun er nýjung í starfsemi FítonsKrafts til að koma til móts við þarfir þeirra sem búa á landsbyggðinni. Starfsemi FítonsKrafts hefur legið niðri núna síðustu tvo mánuði vegna samkomubanns en útiæfingar munu hefjast að nýju í júní. Möguleg breyting verður á aðsetri FítonsKrafts þar sem Heilsuborg fór í gjaldþrot og hefur hætt rekstri. Enn er verið að vinna í því að finna samstarfsaðila fyrir komandi haust. FítonsYoga námskeið hafa verið haldin með reglulegu millibili fyrir krabbameinsgreinda og aðstandendur á starfsárinu undir handleiðslu Pálu Margrétar Gunnarsdóttur.

***Ungt fólk og krabbamein - fyrirlestraröð Krafts***

Haustið 2017 hófust reglulegir fræðslufundir á vegum Krafts undir yfirskriftinni***„****Ungt fólk og krabbamein****“****.* Á hvern fyrirlestur er fenginn sérfræðingur um það málefni sem fjallað er um og auk þess reynslubolti miðlar af eigin reynslu.

***Stuðningshópar***

Kraftur heldur úti stuðningshópum fyrir unga krabbameinsgreinda og aðstandendur. Eftirfarandi stuðningshópar hafa verið starfræktir á starfsárinu.

**StelpuKraftur** er stuðningshópur fyrir ungar konur sem greinst hafa með krabbamein og hittast annan hvern mánudag. Hópurinn er undir handleiðslu Elínar Kristínar Klar.

**StrákaKraftur** er stuðningshópur fyrir unga stráka sem greinst hafa með krabbamein. Starfsemi hópsins fór af stað síðastliðið haust en hópurinn hefur verið í pásu frá og með febrúar á þessu ári þegar umsjónarmaður hópsins hætti störfum. Vonast er til að fara aftur af stað með starfsemi hópsins komandi haust.

**AðstandendaKraftur**. Stofnaður var vettvangur fyrir aðstandendur til að hittast síðastliðið haust  eins og stefnt var að. Hafa verið haldnir mánaðarlegir viðburðir fyrir aðstandendur sem hefur bæði verið fræðsla, spjall og jafningjastuðningur. Hrefna Björk starfsmaður félagsins hefur umsjón með hópnum ásamt aðstandendanefnd sem eru henni til halds og trausts.

***NorðanKraftur***

NorðanKraftur er stuðningshópur fyrir unga krabbameinsgreinda og aðstandendur á aldrinum 18-45 ára, staðsettur á Akureyri. Hópurinn er samstarfsverkefni Krafts og Krabbameinsfélags Akureyrar og nágrennis. Síðastliðið haust var ráðist í það verkefni að ráða inn starfsmann í 30% stöðu til að sinna starfsemi NorðanKrafts og efla starfsemina.  Samið var um að viðkomandi væri með viðveru á skrifstofu Krabbameinsfélags Akureyrar alla mánudaga og sinnti viðburðum fyrir unga krabbameinsgreinda og aðstandendur aðra hverja viku. Sara Ómarsdóttir félagsmaður var ráðinn til starfa en þekkir hún til félagsins af eigin raun þegar hún sjálf greindist með brjóstakrabbamein fyrir fáeinum árum. Starfsemin gekk ágætlega og fór Sara af stað með mjög metnaðarfulla og flotta dagskrá. Engu að síður hefur mætingin á viðburðina ekki verið nægilega góð og greinilegt að það mun taka tíma að láta hópinn festa sig í sessi. Sara hætti störfum hjá NorðanKrafti í mars á þessu ári og ákvað stjórn að ráða ekki inn starfsmann í hennar stað en verið er að skoða að ráða inn verktaka fyrir komandi haust.

***Lífið er núna helgi***

Tvær endurhæfingarhelgar voru haldnar á starfsárinu. Sú fyrri var haldin í maí í Úlfljótsvatnsskála og sú síðari í nóvember í Ensku húsunum í Borgarfirði. Endurhæfingarhelgarnar gefa félagsmönnum tækifæri til að koma saman, læra eitthvað gagnlegt og kynnast öðrum félagsmönnum.

***Að klífa brattann gönguhópur***

Félagsmenn okkar eru iðnir við að gauka að okkur hugmyndum og eru þær Ragnheiður Guðmundsdóttir og G. Sigríður Ágústsdóttir forsprakkar hópsins. Hafa þær báðar notað útivist og göngur sér til endurhæfingar og sjálfseflingar eftir krabbameinsmeðferð. Ragnheiður hefur haft umsjón með hópnum síðastliðið ár og hafa verið mánaðarlegar göngur í nágrenni við Reykjavíkursvæðið.

***Markþjálfun***

Kraftur býður félagsmönnum sínum uppá markþjálfun sér að kostnaðarlausu.

***Mánaðarlegir viðburðir***Félagið hefur haldið úti mánaðarlegum viðburðum þar sem við komum saman og sköpum góðar minningar og auðvitað minnum okkur á að lifa í núinu. Eru þessir viðburðir hugsaðir fyrir alla fjölskylduna. Viðburði sem þar má nefna eru; páskabingó, keila, lasertag, leikhúsferðir og skíðaferð.

***KynKraftur - paranámskeið***

Til stóð að halda námskeið í maí fyrir aðstandendur er viðkemur nánd og kynlífi en datt námskeiðið uppfyrir vegna samkomubanns. Er námskeiðið komið aftur á dagskrá næstkomandi haust. Námskeiðshaldarar eru Áslaug Kristjánsdóttir, hjúkrunar- og kynfræðingur, og Kristín Þórsdóttir, markþjálfi.

**Fjármál og styrkir**

Mikil áhersla er lögð á ábyrga fjármálastjórn og ráðdeild í rekstri. Kraftur byggir afkomu sína eingöngu á frjálsum framlögum frá einstaklingum og fyrirtækjum. Helstu kostnaðarliðir Krafts eru húsaleiga, laun og launatengd gjöld fyrir starfsmenn sína og rekstur sálfræðiþjónustu, stuðningsnetsins, FítonsKrafts sem og viðburðir og námskeið fyrir félagsmenn. Krabbameinsfélag Íslands hefur í gegnum tíðina styrkt félagið með endurgjaldslausu húsnæði og annarri fyrirgreiðslu er varðar aðstöðu í húsinu en á síðasta ári breyttist það og greiðir Kraftur nú húsaleigu og fyrir aðra þjónustu í húsinu.

Stærstu styrkir sem bárust á starfsárinu voru 6 milljónir sem komu í gegnum áheit vegna Reykjavíkurmaraþonsins og þakkaropnu vegna þess, 3,7 milljónir króna frá stelpunum í Konur eru konum bestar og 3 milljónir króna frá Landsbankanum vegna viðurkenningar Creditinfo um Framúrskarandi fyrirtæki 2019. Kvenfélag Kópavogs færði félaginu einnig 2 milljónir króna að gjöf, Jenetta Bárðardóttir safnaði 700.000 krónum fyrir Kraft á 70 ára afmæli sínu og Fuck Cancer fjallahjólamótið safnaði 400.000 krónum. Að auki úthlutaði minningarsjóður Baldvins Krafti 500.000 krónur sem voru ánafnaðar NorðanKrafti.

Á hverju ári er farið í fjáröflunarverkefni með Kaupum til góðs þar sem selt er konfekt í sérmerktum umbúðum merkt Krafti. Konfektið er selt til fyrirtækja og í vefverslun félagsins. Salan í ár nam 4,3 milljónum. Þá seldi Kraftur einnig styrktarlínur í afmælisblað félagsins að upphæð 3.727.500 kr.

Fjöldi annarra styrkja bárust á árinu og m.a. var haldin tónleikasýning til styrktar Krafti, haldið 40 ára afmælishlaup, partý, íþróttaæfing og einnig var sparibaukur tæmdur fyrir okkar góða málstað. Leonard setti á markað hálsmen til styrktar Krafti og rennur 20% af söluverði hvers hálsmens til Krafts á þessu ári. Styrktarmenin eru seld allan ársins hring og mun styrkur berast þegar sölu er lokið. VÍS fór af stað samfélagsverkefni þar sem viðskiptavinir sem kaupa líf- og sjúkdómatryggingar á netinu geta valið um að styrkja gott málefni í leiðinni. Fyrir hverja milljón sem valin er í vátryggingafjárhæð renna 1000 krónur til þess góðgerðarfélags sem viðskiptavinurinn velur.

Alls hafa 600 manns bæst í styrktarsamfélagið okkar á þessu ári þar sem hringt hefur verið í einstaklinga sem hafa verslað í vefverslun okkar og þeim boðist að gerast mánaðarlegir styrktaraðilar. Nú eru mánaðarlegir styrktaraðilar 1845 talsisn sem greiða að meðaltali um 1700 krónur á mánuði. Mánaðarlegt framlag frá styrktarsamfélaginu er því um 3 milljónir króna. Stefnt er að það því að mánaðarlegir styrktaraðilar geti staðið að mestum hluta undir rekstri, launum og launtengdum gjöldum félagsins. Það skal áréttað að þessar tölur fylgja tímatali ársreiknings félagsins sem er frá 1. janúar 2019 til 31. desember sama ár.  Gjaldkeri gerir grein fyrir ársreikningi félagsins hér síðar.

**Afmælisárið**

Kraftur varð 20 ára á síðasta ári og fagnaði því ærlega. Ákveðið var að halda mánaðarlega viðburði hvers mánaðar þar sem einhvers konar uppákomur voru til að minna fólk á að lífið er núna og til að vekja fólk til umhugsunar um málefni ungs fólks sem greinst hefur með krabbamein og aðstandendur.

* Í janúar bauð Kraftur félagsmönnum á Lífið er núna festival á Hilton.
* Í febrúar var bókin Lífskraftur endurútgefin og podcastið **Fokk ég er með krabbamein** fór í loftið.
* Í mars var örráðstefnan Fokk ég er með krabbamein á Stúdentakjallaranum.
* Í apríl opnaði fræðsluvefurinn sem byggir á bókinni Lífskrafti. Vefurinn er gagnvirkur og gefst notendum færi á að spyrja spurninga sem brenna á þeim.
* Í maí var fyrsti viðburður nýrrar stjórnar, Lífið er núna hlaupið þar sem boðið var upp á 1,5 km skemmtiskokk eða 5 km hlaup með tímatöku. Yfir 300 hlaupar tóku þátt og er óhætt að segja að stemningin hafi verið frábær.
* Í júní hélt félagið sitt árlega sumargrill og er óhætt að segja að sumargrillið hafi aldrei verið jafn veglegt og var mætingin eftir því. Páll Óskar Hjálmtýrsson tók lagið við fögnuð viðstaddra.
* Í júlí vakti félagið athygli á því að krabbamein fer ekki í frí. En skammarlegt er að segja frá því að þjónusta við krabbameinsgreinda er ekki eins góð í júlí og aðra mánuði ársins.
* Í ágúst var haldin ljósmyndasýningin skapa fötin manninn í samstarfi við ljósmyndarann Kára Sverris. Ljósmyndafyrirsætur voru félagsmenn Kraft og sýningin var fyrir utan Hörpuna og var einstaklega vel heppnuð.
* Í september var núvitundarpartý í Hörpunni.
* Í október var frumsýnd heimildarmyndin Lífið er núna sem sýnd var í Bíó Paradís. Þar er farið yfir sögu félagsins.
* Síðasti viburður ársins var perluviðburður þar sem við perluðum nýja armbandið okkar.

**Hagsmunabarátta**

Helstu baráttumál félagsins á síðasta ári var að þrýsta á stjórnvöld heilbrigðismála að niðurgreiða sálfræði- og tannlæknaþjónustu krabbameinsgreindra  og auka enn frekar niðurgreiðslu varðandi tæknifrjóvgun. Gaman er frá því að segja að ný reglugerð tók gildi 1. janúar á þessu ári um þátttöku sjúkratrygginga í kostnaði við tæknifrjóvganir sem fela í sér talsverða réttarbót fyrir okkar félagsmenn sem standa frammi fyrir yfirvofandi frjósemisvanda vegna krabbameins. Eftir gildistöku reglugerðarinnar greiða Sjúkratryggingar Íslands 65% af þeim kostnaði sem felst í helstu frjósemisverndandi úrræðum.

Þá hefur félagið setið samráðsfundi með þeim aðilum sem koma að endurhæfingarmálum krabbameinsgreindra allt síðastliðið ár og haldin var vinnustofa á vordögum þar sem allir hagsmunaaðilar voru kallaðir að borðinu við að kortleggja þau skref sem þurfa að verða svo endurhæfing verði sjálfsagður hluti meðferðar krabbameinsgreindra. Framfaraskref var unnið þegar Sjúkratryggingar Íslands gerðu samning við Ljósið um að endurhæfa krabbameinsgreindra en er ekki alveg ljóst hvaða þjónustu eða endurhæfingu hið opinbera ætlar að tryggja með þeim samningi. Nú í apríl skilaði heilbrigðisráðuneytið tillögu að endurhæfingarstefnu fyrir landið í heild sinni til ársins 2030 sem er framfaraskref í þessum málaflokki. Kraftur skilaði umsögn um endurhæfingarstefnu þessa og áréttaði að til þess að endurhæfing yrði partur af krabbameinsmeðferð þyrfti að tryggja mannafla, aðstöðu og kostnað svo það gæti orðið að veruleika. Á komandi ári mun Kraftur kappkosta við að leggja sitt að mörkum við að fylgja endurhæfingarmálum krabbameinsgreindra eftir.

Í júlí fór Kraftur af stað með vitundarvakninguna Krabbamein fer ekki í frí sem snýr að því að vekja athygli á því að þótt fólk fari í sumarfrí þá fer krabbamein ekki í frí. Oft getur verið minni starfsemi og þjónusta yfir sumartímann í heilbrigðisgeiranum og kvartar fólk oft undan takmarkaðri þjónustu og því hefur Kraftur tekið þetta saman á einn stað og mun gera það aftur í ár.

**Lokaorð**

Starfsár Krafts hefur svo sannarlega verið fullt af gleði, mjög annasamt, krefjandi og skemmtilegt allt í senn. Þar ber hæst mikil vinna við utanumhald og framkvæmd afmælisárs félagsins, aukin þjónusta við félagsmenn og aukin starfsemi á landsbyggðinni. Félagið vakti mikla eftirtekt í fjölmiðlum og samfélagsmiðlum og var gríðarleg aukning félagsmanna í ár miðað við fyrri ár sem og mikil aukning mánaðarlegra styrktaraðila. Að halda úti viðburðum í hverjum einasta mánuði í tengslum við afmælisárið samhliða því að vera með hefðbundna starfsemi var vissulega krefjandi en á sama tíma alveg ótrúlega gefandi og skemmtilegt og hefur vissulega skilað sér inn í starfsemi félagsins. Margt af því sem við gerðum á þessu starfsári er fjárfesting fyrir Kraft til frambúðar eins og fræðsluvefurinn, LífsKraftsbókin, og frábærar hugmyndir eins og Lífið er núna hlaupið og Krabbamein fer ekki í frí. Það eru liðir sem er vilji fyrir hendi til að halda áfram með um komandi framtíð og hafa tækifæri á því að stækka. Félagið hefur gengið í gegnum mikinn vöxt síðastliðin tvö ár bæði er varðar innviði félagsins en einnig ásýnd fyrir almenning. Það skiptir máli að halda í góðan orðstír félagsins því fólkið þarna úti eru þau sem hjálpa okkur að hjálpa ungu fólki sem greinist með krabbamein og aðstandendum. Við höfum það enn að forgrunni að vera til staðar fyrir okkar félagsmenn og vera trú og sönn í þeirri viðleitni. Á næsta starfsári munum við halda áfram því góða starfi sem þegar hefur verið unnið en einnig staldra við og fara yfir þá reynslu sem við fengum á þessu tímabili og innleiða hana til góða fyrir félagið.  Þá viljum við nýta tækifærið og þakka því góða starfsfólki sem kvaddi okkur á árinu sem lagði hug og hjarta í störf sín; Ragnheiður Davíðsdóttir og Sara Ómarsdóttir.

Árangur félagsins hefði aldrei náðst nema fyrir tilstilli eldhuga í stjórn félagsins og starfsmanna á hverjum tíma. Það eru þau sem skapa frumkvæðið og drifkraftinn í félaginu á hverri stundu og er baráttuandinn sem einkennt hefur félagið alla tíð og okkur ber að varðveita.

Fyrir hönd stjórnar Krafts vil ég þakka öllum þeim sem hafa unnið óeigingjarnt starf í þágu félagsins. Án ykkar stæðum við ekki hér í dag.

**Kraftur er lítið félag með stórt hjarta. Það hjarta slær með félagsmönnum og þannig viljum við hafa það áfram.**

*Reykjavík,  2.júní 2020*

Fyrir hönd stjórnar,

Elín Sandra Skúladóttir, formaður Krafts